በመስቀል አደባባይ የቦንብ ጥቃት አድርሰዋል የተባሉ 30 ተጠርጣሪ ግለሰቦች ላይ ምርመራ እየተደረገባቸው ይገኛል
ጠቅላይ ሚንስትር ዶክተር አብይ አህመድን ለመደገፍ በአዲስ አበባ መስቀል አደባባይ በተካሄደው የድጋፍ ሰልፍ የቦንብ ጥቃት አድርሰዋል የተባሉ 30 ተጠርጣሪ ግለሰቦችን ይዞ ምርመራ እያደረገ መሆኑን የፌደራል ፖሊስ ኮሚሽን አስታወቀ።የፌደራል ፖሊስ ኮሚሽነር ጀነራል ዘይኑ ጀማል ለዋልታ እንደገለፁት አሁንም ከጉዳዩ ጋር ንክኪ አላቸው የተባሉ ተጠርጣሪዎችን በቁጥጥር ስር ለማዋል አሰሳው እንደቀጠለ ነው፡፡ራሱን ችሎ የምርመራ ቡድን ተዋቅሮ ጎን ለጎን የምርመራ ስራ እያካሄደ እንደሚገኝም ተናግረዋል፡፡በደረሰው አደጋ ክፍተት አሳይተዋል የተባሉ የአዲስ አበባ ፖሊስ ኮሚሽን ምክትል ኮሚሽነር ግርማ ካሳን ጨምሮ ዘጠኝ የፌዴራልና የአዲስ አበባ ፖሊስ አመራሮችና አባላት በቁጥጥር ስር ውለው ምርመራ እየተደረገባቸው መሆኑም ይታወሳል፡፡